**Type 89 I-Go** (八九式中戦車　イ号, *Hachikyū-shiki chū-sensha I-gō*) oli japanilainen panssarivaunu. Japanissa mallia käytettiin vuodesta 1929 toisen maailmansodan loppuun. Type 89 muodosti japanilaisten panssarivaunujoukkojen selkärangan esimerkiksi Kiinan–Japanin sodan aikana, vaikka sitä alettiin pitämään vanhentuneena hitautensa takia jo vuonna 1935. Noin 10-tonnia painaneen vaunun pääase oli 57 mm tykki.

Kehitys ja valmistus
--------------------

Vuoden 1927 prototyyppi.
Japanin asevoimat olivat sotateknologian saralla jäljessä länsimaista vielä 1900-luvun alussa. Mallia asevoimien kehittämiseksi nykyaikaisemmaksi otettiin etenkin eri Euroopan maista. Ensimmäisen maailmansodan kokemusten perusteella alettiin hankkia pieniä määriä panssarivaunuja ulkomailta, kuten brittiläisiä Mark IV- ja ranskalaisia Renault FT-panssarivaunuja. Näistä malleista saatujen kokemusten perusteella alettiin kehittää edelleen kotimaista panssarivaunua. Vaunun kehittämisen aloitti keisarillisen armeijan tekninen osasto ja ensimmäinen prototyyppi valmistui kesällä 1926, mutta 18-tonnia painanut vaunu osoittautui liian raskaaksi. Vaunun kehitystyö jatkui ja lopulta saatiin valmiiksi kevyempi Type 89. 10-tonniapainanut vaunu luokiteltiin ensin kevyeksi, mutta myöhemmin keskiraskaaksi panssarivaunuksi. Se hyväksyttiin käyttöön kesällä 1929 ja valmistus alkoi vuonna 1931.

Vaunua valmisti alun perin Sagami, joka siirsi tuotantoa edelleen alihankkijoille, kuten Mitsubishi. Vaunun tyyppi Type 89B oli maailman ensimmäinen sarjatuotettu dieselkäyttöinen panssarivaunu. Tuotanto alkoi laajemmassa mittakaavassa vuodesta 1933 eteenpäin ja tuotanto loppui vuonna 1939. Vaunuja valmistettiin kaikkiaan 404, joista 291 oli Type 89B-vaunuja.

Piirteet
--------

Vaunuja ja niiden miehistöä Halhin-Golin taistelujen aikana.
Vaunun ominaisuuksiin tehtiin useita muutoksia sen tuotannon aikana miehistöjen kokemusten perusteella. Vaunun moottori oli aluksi 118 hevosvoiman bensiinikäyttöinen moottori (Type 89A), joka vaihdettiin vuonna 1934 120 hevosvoiman dieselmoottoriin (Type 89B). Vaunun pääase oli 57 mm tykki sen tykkitornissa. Vaunussa oli myös kaksi konekivääriä, toinen tykkitornissa ja toinen vaunun etuosassa. Tykkitornin konekivääri sai aikaan tykkitornin asymmetrisen muodon, joka leimasi myös monia sittempiä japanilaisia vaunumalleja. Type 89 oli panssarivaunuksi suhteellisen hidas ja se pystyi kulkemaan vain 24 km/h.

Historia
--------

Eteneviä japanilaisjoukkoja Manilan suunnalla vuonna 1942.
Type 89 vaunuja käytettiin Japanin armeijan 1. panssarivaunukomppaniassa ranskalaisten Renault NC-vaunujen ohella Mantšuriassa Mukdenin välikohtauksen jälkeen ja ne osallistuivat Harbinin taisteluun vuonna 1932. Samana vuonna niitä käytettiin myös taisteluissa Shanghaissa. Renault poistettiin käytöstä Shanghain taistelujen jälkeen vaihdeongelmien takia, jolloin Type 89 oli panssarikomppanian ainut vaunutyyppi. Vaunu muodosti Japanin panssarivoimien selkärangan Kiinassa, vaikka sittemmin etenkin vaunun hitauden takia otettiin käyttöön myös uusia vaunutyyppejä. Vaunua pidettiin vanhentuneena jo vuonna 1935, jolloin alettiin kehitellä sen seuraajaksi tarkoitettua Type 97 Chi-Ha-vaunua. Armeijan ohella joitakin vaunuja käyttivät myös Japanin laivaston maihinnousujoukot.

Type 89 oli käytössä aina sodan loppuun saakka. Kiinan ohella niitä käytettiin esimerkiksi Filippiineillä Japanin vallatessa maan vuonna 1942 ja amerikkalaisten jälleenvallatessa sen vuonna 1944–1945. Ranskan armeija käytti joitakin japanilaisten Indokiinaan sodan jälkeen jättämiä vaunuja, kunnes alueelle saatiin uudempia vaunuja Ranskasta.

Lähteet
-------

1. 1 2 3 4 5  Steven J. Zaloga: *Japanese Tanks 1939-45*, s. 4-6, 10-11, 14, 37, 42. Osprey Publishing, 2007. ISBN 978-1-84603-091-8. (englanniksi)